Ulricus de Novivillari, dominus de Acrimonte, confessus est quod in curia Tullensi, abbas Morimundi omnia usuaria in terra et potestate Acrimontis judicii persecutione retinuerat. 
¶ Recognovit iterum se remisisse quitquid querelae habebat adversus nos de omnibus de quibus tunc investiti eramus, ex quibus aliqua bonum duximus nominanda : terram de Hainville, terram de Frasney, terram de Dambelin, terram quam in finagio grangie de Guttis de Champignoles esse dicebat, terram de Siys, non tamen totam quam ipse dederat. 
¶ Recognovit etiam se dedisse nobis molere sine molitura in molendino quod est subtus Acrimontem. Item idem Ulricus recognovit se concessisse fieri novum stagnum juxta fontem qui dicitur Ferrecea. Anno Domini M° C° LXXX° IIII°. 